Autoralli MM-hooaja avaetapil Monte Carlos alustas Ott Tänak laupäevast võistluspäeva seitsmendalt kohalt, võitis kõik neli kiiruskatset ning tõusis päeva lõpuks kolmandast kohast 17,3 sekundi kaugusele.
Laupäevane võistluskäik:
Laupäev algas dramaatilise üheksanda kiiruskatsega. Esimesest kolmest sõitjast pidid peatuma kaks: Pontus Tidemand vahetas rehvi ja Esapekka Lappi jättis võistluse pooleli. Rehvi lõhkus ka Elfyn Evans, kes otsustas katse lõpuni sõita. Tõeline ebaõnn tabas norralast Andreas Mikkelseni, kes oli tegemas head sõitu, aga tabas vahetult enne katse finišit vasaku tagumise rattaga teeperve ja kaotas selle masina küljest.
Päeva teisel katsel libises Evans jäisel teelõigul ja tema Ford veeres järsust kallakust alla. Mehed jäid terveks, kuid neil ei õnnestunud masinat rajale tagasi lükata. Veidi hiljem leidis samas kohas musta jää üles ka Ott Tänak, kellel õnnestus aga Toyota kontrolli all hoida ja võtta teine järjestikune katsevõit.
Pärastlõunaseks kordusläbimiseks tegi Tänak julge rehvivaliku, minnes ainsana teele naelteta lumerehvidega. See tõi talle päeva kolmanda ja neljandagi katsevõidu, eestlane kerkis kolmandal kohal olevast Sebastien Loebist viimase võistluspäeva eel 17,3 sekundi kaugusele.
Ralli üldseis laupäevase võistluspäeva järel:
Neljapäevane võistluskäik:
Neljapäeva lõunal toimunud testikatsel neljandat aega näidanud Tänak oli avakatsel võimas, edestades valitsevat maailmameistrit Sebastien Ogier'd 10,6 ja Monte Carlo teede kuningat Sebastien Loebi 23,2 sekundiga. Ainsana suutis Tänakule avakatse vaheajapunktides tõsist konkurentsi pakkuda tema uus meeskonnakaaslane Kris Meeke, kes oli testikatsel nobedaim ja kaotas ka esimese katse finišis eestlasele viis sekundit.
Uus MM-hooaeg oli kestnud vaevalt kümmekond minutit, kui see nõudis juba ka esimese ohvri. Teemu Suninen sõitis katse esimesel kolmandikul teelt välja ja ei saanud kraavist ka pealtvaatajate abiga välja. Probleemid tabasid ka tema nooremat konkurenti Kalle Rovanperät, kes sai lõpuks küll liikuma, kuid oli viga teinud masina esiosale.
Kaheks avakatseks rehviriski võtnud Thierry Neuville võitis teise katse, edestades Ogier'd 11 ja Tänakut 12,5 sekundiga. Ka seekord hästi alustanud Meeke lõhkus aga rehvi ning pidi üheksa kilomeetrit, pea pool katset, sõitma aeglases tempos. Katse finišis kaotas ta Neuville'ile 1.01,3 ja langes üldarvestuses seitsmendaks.
Reedene võistluskäik:
Ralli korraldajad ei suutnud päeva avakatse alguseks raja ääres olnud pealtvaatajate ohutust tagada, mistõttu jäeti ralli kolmas kiiruskatse ära. See andis aga hoobi liidrikohta säilitada lootnud Ott Tänakule - Toyota mehed olid masinatele alla pannud neli naela, mis jäid kahel järgmisel katsel pehmete kõrval aeglaseks. Neljandal kiiruskatsel kaotas Tänak Sebastien Loebile 19,7 sekundit ja langes Thierry Neuville'i järel teiseks, viiendal katsel leppis Tänak seitsmenda koha andnud 14-sekundilise kaotusega ja üldarvestuses möödus temast ka Ogier.
Pärast kuuendat katset lõppes võistluspäev õõtshargi lõhkunud Esapekka Lappi jaoks, järgmisel katsel tabas tema endist meeskonda Toyotat täielik ebaõnn, kui esmalt lõhkus vasaku esimese rehvi Ott Tänak ning seejärel velje Kris Meeke. Tänak kaotas intsidendi tõttu kaks minutit ning langes kolmandalt kohalt seitsmendaks; Meeke üle kolme ja jääb liidriks tõusnud Sebastien Ogier'st maha juba viis minutit.
Monte Carlo ralli ajakava:
Laupäev, 26. jaanuar
09.48 SS9 - Agnières-en-Dévoluy / Corps 29,82 km
11.06 SS10 - St-Léger-les-Mélèzes / La Bâtie-Neuve 16,87 km
13.47 SS11 - Agnières-en-Dévoluy / Corps 29,82 km
15.08 SS12 - St-Léger-les-Mélèzes / La Bâtie-Neuve 16,87 km
Pühapäev, 27. jaanuar
09.20 SS13 - La Bollène-Vésubie / Peïra-Cava 18,41 km
10.08 SS14 - La Cabanette / Col de Braus 13,58 km
11.55 SS15 - La Bollène-Vésubie / Peïra-Cava 18,41 km
13.18 SS16 - La Cabanette / Col de Braus (Power Stage, otse ETV-s) 13,58 km
Toimetaja: Anders Nõmm